ኢትዮጵያ ከዓለም ባንክ ጋር የ350 ሚሊየን ዶላር የድጋፍና የብድር ስምምነት ተፈራረመች
የዓለም ባንክ እና የገንዘብ ሚኒስቴር በኢትዮጵያ ቆላማ አካባቢዎች የሚገኙ የአርብቶ አደሮች የልማት ተጠቃሚ የሚያደርግ የ350 ሚሊየን የአሜሪካን ዶላር የድጋፍ እና ብድር ስምምነት ተፈራርመዋል፡፡ስምምነቱ በስድስት ክልሎች የሚገኙ ከ2 ሚሊየን በላይ አርብቶ አደሮችን በልማት እና በምርታማነት ተጠቃሚ የሚያደርግ እነደሆነ ተገልጿል፡፡በኢትዮጵያ በኩል ስምምነቱን የፈረሙት የኢፌዴሪ የገንዘብ ሚኒስትር አቶ አህመድ ሽዴ ፕሮጀክቱ ከሚቀጥለው በጀት ዓመት ጀምሮ ለስድስት ተከታታይ ዓመታት ተግባራዊ እንደሚደረግና ለአርብቶ አደሮች የአየር ንብረት ተጋላጭነት ለመቀነስ፣ ምርታማነትን እና የምግብ ዋስትናን ለማረጋገጥ እና የገበያ ትስስር ለመፍጠር የሚደረገውን ጥረት ለማገዝ እንደሚያስችል ገልጸዋል፡፡በአለም ባንክ በኩል ስምምነቱን የፈረሙት በኢትዮጵያ፣ በሱዳንና በደቡብ ሱዳን የዓለም ባንክ ዳይሬክተር ካሮሊን ተርክ በበኩላቸው በአብዛኛው ቆላማ የሀገሪቷ ክፍሎች ድርቅ የሚስተዋለው በአካባቢ አየር ለውጥ አማካኝነት እንደሆነ በመግለጽ ይህን ለመቅረፍ ደግሞ የዓለም ባንክ የበኩሉን አስተዋፅኦ እንሚያበረክት ተናግረዋል፡፡ከአለም ባንክ ጋር ከተደረገው የ350 ሚሊየን ዶላር ብድር 70 ሚሊየን በእርዳታ መልክ የሚሰጥ ሲሆን፣ ከቀሪው 280 ሚሊየን ዶላር ውስጥ ደግሞ 60 በመቶ እርዳታ እንደሆነ እና ቀሪው 40 በመቶ በረዥም ጊዜ የሚከፈል ብድር መሆኑን የገንዘብ ሚኒስትር አቶ አህመድ ሽዴ አብራርተዋል፡፡